CELEX: 62017CN0544
Language: sk
Date: 2017-09-18 00:00:00
Title: Vec C-544/17 P: Odvolanie podané 18. septembra 2017: BPC Lux 2 Sàrl a iní proti uzneseniu Všeobecného súdu (druhá komora) z 19. júla 2017 vo veci T-812/14, BPC Lux 2 Sàrl a iní/Európska komisia

27.11.2017   
            
            
               SK
            
            
               Úradný vestník Európskej únie
            
            
               C 402/15
            
         Odvolanie podané 18. septembra 2017: BPC Lux 2 Sàrl a iní proti uzneseniu Všeobecného súdu (druhá komora) z 19. júla 2017 vo veci T-812/14, BPC Lux 2 Sàrl a iní/Európska komisia
   (Vec C-544/17 P)
   (2017/C 402/17)
   Jazyk konania: angličtina
   
      Účastníci konania
   
   
      Odvolateľky: BPC Lux 2 Sàrl a iní (v zastúpení: K. Bacon QC, B. Woogar, barristers, J. Webber, M. Steenson, solicitors)
   
      Ďalší účastník konania: Európska komisia, Portugalská republika
   
      Návrhy odvolateliek
   
   Odvolateľky navrhujú, aby Súdny dvor:
   
               —
            
            
               zrušil uznesenie Všeobecného súdu,
            
         
               —
            
            
               vrátil vec Všeobecnému súdu na ďalšie konanie vo veci samej a
            
         
               —
            
            
               uložil Komisii povinnosť nahradiť trovy konania žalobkýň
            
         
      Odvolacie dôvody a hlavné tvrdenia
   
   Tento návrh predstavuje odvolanie proti uzneseniu Všeobecného súdu z 19. júla 2017 vo veci T-812/14, BPC Lux 2 Sàrl/Európska komisia, EU:T:2017:560 (ďalej len „uznesenie napadnuté odvolaním“), ktorým Všeobecný súd zamietol ako neprípustnú žalobu odvolateliek o neplatnosť rozhodnutia Komisie K(2014) 5682 o štátnej pomoci SA.39250 Reštrukturalizácia Banco Espírito Santo (ďalej len „napadnuté rozhodnutie“).
   V uznesení napadnutom odvolaním Všeobecný súd bez návrhu rozhodol, že odvolateľky nemajú právny záujem na vyhlásení neplatnosti, a ich žaloba je preto neprípustná. Odvolateľky teraz podali odvolanie na Súdny dvor na základe jedného odvolacieho dôvodu spočívajúceho v tom, že Všeobecný súd sa dopustil nesprávneho právneho posúdenia a/alebo zjavne skreslil dôkazy, ktoré sa mu predložili.
   Odvolateľky konkrétne zastávajú názor, že Všeobecný súd sa dopustil nesprávneho posúdenia, keď rozhodol, že zrušenie napadnutého rozhodnutia by nemalo nijaký vplyv na vnútroštátne konanie, pretože sa týka záležitostí vnútroštátneho práva, zatiaľ čo predmetné konanie sa týka otázok práva EÚ. Ako sa ďalej uvádza, odvolateľky predložili dôkazy od svojho portugalského právneho zástupcu, ktoré Komisia ani Portugalská republika nespochybnili, o tom, že zrušenie napadnutého rozhodnutia by podstatne zvýšilo pravdepodobnosť úspechu ich vnútroštátnej žaloby o súdne preskúmanie, ktorá by ich oprávňovala buď na zrušenie rozhodnutia o reštrukturalizácii BES alebo na náhradu škody. Tým, že Všeobecný súd dospel k opačnému rozhodnutiu, a odoprel portugalským súdom možnosť preskúmať vec, neoprávnene nahradil posúdenie výkladu vnútroštátneho práva portugalskými súdmi vlastným posúdením, a zjavne skreslil dôkazy, ktoré sa mu predložili.